b'\n_START_ARTICLE_\nChristian van Bracht\n_START_SECTION_\nAns\xc3\xa6ttelser\n_START_PARAGRAPH_\nBracht holdt bryllup 1661 i Amsterdam, men tog snart efter til Danmark. Senest 1669 havde han forbindelse med det danske hof, idet han dette \xc3\xa5r fik bestalling som hofmarmorerer. Januar 1671 fik Bracht udbetalt et \xc3\xa5rs l\xc3\xb8n af kongens kasse med 500 rigsdaler, og siden fik han helt til 1706 sin l\xc3\xb8n af denne; til tider 300, andre gange 400 rigsdaler. Bracht fik ogs\xc3\xa5 betaling for materialer (ca. 200 rigsdaler) for enkelte v\xc3\xa6rker, og i hvert fald 1693 havde han fribolig i et af kongens huse i Frederiksholms-kvarteret, ligesom han ogs\xc3\xa5 havde skattefrihed og modtog frit br\xc3\xa6ndeved. Ved udbetalinger kunne han repr\xc3\xa6sentere frav\xc3\xa6rende kolleger (f.eks. Gelton), og han blev en periode sysselsat af Christian V som maleriindk\xc3\xb8ber.\n_START_SECTION_\nArbejde\n_START_PARAGRAPH_\nBracht eller, som han kaldtes "Christian Laxeerer", udf\xc3\xb8rte to forskellige arter af arbejde. Han marmorerede og lakerede, bist\xc3\xa5et af sine s\xc3\xb8nner, en del nyindrettede rum i de kongelige slotte, audienshus og galleri p\xc3\xa5 Frederiksborg Slot 1684\xe2\x80\x9386, riddersalen p\xc3\xa5 Rosenborg Slot 1706, Frederiksberg Slotskirke 1711, og 1716 istandsatte han p\xc3\xa5 Rosenborg et \xc3\xa6ldre kinesisk-lakeret rum. Derudover udf\xc3\xb8rte han en del store prydkrukker i lak, ofte med fremspringende skulpturel dekoration (signerede stykker findes p\xc3\xa5 Rosenborg i De Danske Kongers Kronologiske Samling), og en m\xc3\xa6ngde sm\xc3\xa5 fingerf\xc3\xa6rdige kunststykker som miniatur rytterstatuetter af kongen p\xc3\xa5 en s\xc3\xb8jle (Rosenborg), jagtbilleder i papmach\xc3\xa9 (Det Nationalhistoriske Museum p\xc3\xa5 Frederiksborg Slot og Rosenborg), lakmalerier med landskaber (Designmuseum Danmark, Nationalmuseet), og en landskabsminiature (Statens Museum for Kunst). _NEWLINE_Et formodet selvportr\xc3\xa6t (portr\xc3\xa6tmaleri p\xc3\xa5 Frederiksborgmuseet, der viser ham omgivet af sm\xc3\xa5 kunststykker) er tilskrevet ham, og det samme g\xc3\xa6lder en lakstaffering af pr\xc3\xa6dikestolen i Mariakirken, Bergen (1677).\n_START_SECTION_\nFamilie\n_START_PARAGRAPH_\nHan blev gift 1. gang 9. december 1661 med Lysbeth Adriaens i Oude Tichelstraat i Amsterdam og er indf\xc3\xb8rt i kirkebogen som 24 \xc3\xa5r gammel. Hun var f\xc3\xb8dt ca. 1638 i Amsterdam og blev begravet 29. maj 1679 p\xc3\xa5 Holmens Kirkeg\xc3\xa5rd og var datter af Grietie Adriaens, der formentlig var enke; faderen kendes ikke. Gift 2. gang med ukendt, begravet 1. februar 1706 p\xc3\xa5 Sankt Petri Urteg\xc3\xa5rd. Gift 3. gang med ukendt._NEWLINE_Christian van Bracht blev assisteret af sine s\xc3\xb8nner, Christian Carl (-1691-1703(?)), Christoffer (-1706-) og Johan van Bracht (begravet 8. juli 1710 i K\xc3\xb8benhavn). 1691\xe2\x80\x9397 gav kongen ham et tilskud p\xc3\xa5 200 rigsdaler til en s\xc3\xb8ns uddannelse i Rom; men det er ikke til at sige, om det drejer sig om Johan eller Christian Carl, der begge fik rejsepas til Italien henholdsvis april og oktober 1691. Johan hentede 1703 materialer i Holland og n\xc3\xa6vnes i de sidste \xc3\xa5r utvetydigt som faderens medhj\xc3\xa6lper. Datteren Elisabeth van Bracht (ca. 1696-ca. 1736) var moder til Frederik Christian van Bracht._NEWLINE_Han er begravet i Sankt Petri Urteg\xc3\xa5rd.'